Document ID: 32004D0706

KOMISIJOS SPRENDIMAS
2004 m. spalio 15 d.
įsteigiantis Europos įmonių valdymo forumą
(2004/706/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
kadangi:
(1)
Norint Europos Sąjungoje pagerinti verslo konkurencingumą ir veiksmingumą bei sustiprinti akcininkų teises ir trečiųjų šalių apsaugą, būtinas geras ir skaidrus įmonių valdymas.
(2)
2001 m. rugsėjo mėn. Komisija įsteigė Aukšto lygio bendrovių teisės ekspertų grupę, kad ši pateiktų rekomendacijas dėl modernios bendrovių teisės norminės bazės; Aukšto lygio bendrovių teisės ekspertų grupei buvo pavesta toliau spręsti kelis konkrečius bendrovių valdymo klausimus.
(3)
2002 m. lapkričio 4 d. Aukšto lygio bendrovių teisės ekspertų grupei pateikus galutinę ataskaitą, Taryba paprašė, kad Komisija parengtų veiksmų planą, skirtą bendrovių teisei ir įmonių valdymui; toks veiksmų planas turėtų visų pirma būti apgalvotas atsakas nesėkmėms, su kuriomis paskutiniu metu susiduria įmonės.
(4)
2003 m. gegužės mėn. Komisijos priimtame veiksmų plane, skirtame modernizuoti bendrovių teisę ir pagerinti įmonių valdymą Europos Sąjungoje (1), buvo nustatyti veiksmai, kurių reikia imtis siekiant modernizuoti ir supaprastinti norminę bazę, įskaitant Europos įmonių valdymo forumo sukūrimą.
(5)
2003 m. rugsėjo 22 d. Taryba teigiamai įvertino veiksmų planą ir laikė jį esant svarbia skaidraus ir gero kapitalo rinkos sukūrimo išsiplėtusioje Sąjungoje dalimi; Komisija pripažino konsultavimosi su ekspertais ir visuomene svarbą kaip bendrovių teisės ir įmonių valdymo plėtojimo Europos lygiu neatsiejamą dalį, o Taryba tam pritarė ir atkreipė dėmesį į Komisijos ketinimą sukurti forumą, skirtą įmonių valdymo Europos Sąjungoje sistemoms.
(6)
Europos įmonių valdymo forumas turėtų būti organas, skirtas keistis informacija ir geriausia valstybių narių praktika siekiant pagerinti nacionalinių įmonių valdymo kodeksų konvergenciją, taip pat organas, skirtas apmąstymams, debatams ir Komisijos konsultavimui įmonių valdymo srityje.
(7)
Europos įmonių valdymo forumas turėtų parengti savo darbo tvarkos taisykles ir besąlygiškai gerbti institucijų vaidmenį ir išimtines teises (2),
PRIĖMĖ ŠĮ SPRENDIMĄ:
1 straipsnis
Įsteigiama ekspertų grupė, dirbsianti Bendrijos įmonių valdymo srityje, pavadinimu „Europos įmonių valdymo forumas“ (toliau - Forumas).
2 straipsnis
Forumo vaidmuo - atsižvelgiant į įmonių valdymo praktikos plėtrą valstybėse narėse, gerinti įmonių valdymo nacionalinių kodeksų konvergenciją ir Komisijos prašymu arba savo iniciatyva teikti Komisijai strateginius patarimus politikos klausimais įmonių valdymo srityje.
3 straipsnis
Forumą sudaro ne daugiau kaip aštuoniolika narių, kurių patirtis ir kompetencija įmonių valdymo srityje yra plačiai pripažinta Bendrijos lygiu. Forumo narius skiria Komisija. Narių sąrašas pateikiamas priede.
Komisija dalyvauja Forumo posėdžiuose ir paskiria Aukšto lygio atstovą dalyvauti jo svarstymuose.
Forumui pirmininkauja Komisijos atstovas.
4 straipsnis
Forumo narių kadencija trunka trejus metus. Ji gali būti atnaujinama. Pasibaigus trejų metų laikotarpiui, Forumo nariai toliau eina savo pareigas, kol yra pakeičiami arba jų kadencija atnaujinama. Forumo nario atsistatydinimo arba mirties kadencijos metu atveju Komisija pagal 3 straipsnį paskiria naują Forumo narį.
5 straipsnis
Komisija informavimo tikslais narių sąrašą skelbia Europos Sąjungos oficialiajame leidinyje.
6 straipsnis
Forumas į savo posėdžius gali kviesti ekspertus ir stebėtojus.
Forumas gali sudaryti darbo grupes.
7 straipsnis
Forumas Komisijai pateikia metinę ataskaitą.
8 straipsnis
Forumas tvirtina savo darbo tvarkos taisykles.
Sekretoriato paslaugas Forumui teikia Komisija.
9 straipsnis
Narių, stebėtojų ir ekspertų kelionės ir pragyvenimo išlaidas, kurias jie turi dalyvaudami Forumo veikloje, apmoka Komisija pagal Komisijoje galiojančias nuostatas. Atlyginimas už darbą jiems nemokamas.
10 straipsnis
Forumas savo funkcijas pradeda vykdyti 2004 m. spalio 18 d.
Priimta Briuselyje, 2004 m. spalio 15 d.

Labels: 4
1
9
12
15